Paġna Fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/en/index.htm fid-dokument li jġib in-numru 32014M7104. Il-EUR-Lex hu l-aċċess fuq l-Internet għal-liġi Ewropea. Il-KEPD jilqa' l-fatt li huwa ngħata l-possibilità li jagħti kummenti informali lill-Kummissjoni qabel l-adozzjoni tad-dokumenti msemmija hawn fuq. Dawn id-dokumenti ġew adottati mill-Kummissjoni wara r-rivelazzjonijiet dwar il-programmi ta' sorveljanza mwettqa mis-servizzi ta' intelliġenza tal-Istati Uniti. Wara li qies l-impatt ta' dawn il-programmi ta' sorveljanza fuq id-drittijiet tal-individwu għall-privatezza, huwa ddeċieda li jadotta din l-Opinjoni fuq inizjattiva tiegħu stess. Il-Komunikazzjoni tipproponi t-triq "il quddiem wara r-rivelazzjonijiet ta" programmi fuq skala kbira ta' ġbir ta' intelliġenza mill-Istati Uniti (minn hawn "il quddiem 'il-programmi' jew 'il-programmi rivelati') u l-impatt tagħhom fuq il-fiduċja bejn l-UE u l-Istati Uniti. Hija ma tirreferixxix għal rivelazzjonijiet dwar it-twettiq ta" attivitajiet u/jew kollaborazzjoni simili mal-Istati Uniti mill-Istati Membri tal-UE jew minn pajjiżi terzi. Ir-Rapport isemmi "t-tieni triq" li kienet stabbilita wkoll matul il-laqgħa tal-Coreper tat-18 ta' Lulju 2013. Huwa jgħid li permezz tat-"tieni triq", l-istituzzjonijiet tal-UE jistgħu jqajmu mistoqsijiet mal-awtoritajiet tal-Istati Uniti dwar l-allegata sorveljanza tal-istituzzjonijiet u l-missjonijiet diplomatiċi tal-UE, filwaqt li l-Istati Membri jistgħu jiddiskutu mal-awtoritajiet tal-Istati Uniti, f'format bilaterali, kwistjonijiet marbuta mas-sigurtà nazzjonali. Ir-Rapport jgħid ukoll li din id-diviżjoni poġġiet xi limitazzjonijiet għad-diskussjoni fil-Grupp ta' Ħidma u l-informazzjoni pprovduta fihom. Il-KEPD ma ngħata l-ebda informazzjoni fuq it-"tieni triq" jew dwar il-ħolqien ta' grupp ta' ħidma parallel f'dan ir-rigward. Għaldaqstant, il-Kummissjoni hija mitluba li tinforma lill-KEPD bis-sejbiet tat-"tieni triq", b'mod partikolari fir-rigward tal-allegata sorveljanza tal-istituzzjonijiet u l-missjonijiet diplomatiċi tal-UE. Il-Komunikazzjoni dwar l-Isfera tas-Sikurezza tanalizza l-funzjonament tal-Isfera tas-Sikurezza, tidentifika nuqqasijiet u tipproponi titjib possibli. Hija tagħraf l-ammont dejjem jiżdied ta' dejta trasferita bejn l-UE u l-Istati Uniti u n-numru dejjem jikber ta' kumpaniji li jaderixxu mal-prinċipji tal-Isfera tas-Sikurezza. Wara li tfakkar l-istruttura u l-funzjonament tal-Isfera tas-Sikurezza, il-Kummissjoni tinsisti fuq il-ħtieġa li jitjieb l-infurzar tal-prinċipji fuq il-kumpaniji li jaderixxu u s-subkuntratturi tagħhom. Skont il-Komunikazzjoni, dan se jkun jinħtieġ li l-prinċipji tal-Isfera tas-Sikurezza ikunu inkorporati b'mod iktar effettiv fil-linji politiċi dwar il-privatezza tal-kumpaniji li jaderixxu u jkunu disponibbli għall-pubbliku. L-FTC għandu jinforza l-konformità tagħhom b'mod iktar proattiv. Barra minn hekk, l-awtoritajiet għall-protezzjoni tad-dejta għandhom jipparteċipaw biex iżidu l-għarfien dwar l-Isfera tas-Sikurezza fl-UE u b'mod partikolari dwar l-eżistenza tal-panil tal-UE għall-protezzjoni tad-dejta. Il-Kummissjoni tagħti wkoll soluzzjonijiet biex ittejjeb il-mekkaniżmi alternattivi ta' solvien ta' tilwim. Rigward l-aċċess għal dejta trasferita fil-qafas tal-iskema tal-Isfera tas-Sikurezza u mbagħad ipproċessata mill-awtoritajiet tal-Istati Uniti, il-Kummissjoni tinsisti li dan għandu jkun limitat għal dak li huwa strettament meħtieġ u proporzjonat. Hija teħtieġ ukoll li l-użu tal-limitazzjonijiet għal linji politiċi dwar il-privatezza biex jiġu sodisfatti rekwiżiti ta' sigurtà nazzjonali, ta' interess pubbliku jew ta' infurzar tal-liġi jiġi immonitorjat b'reqqa sabiex ma jnaqqasx mill-protezzjoni mogħtija. Hija tħeġġeġ ukoll lill-kumpaniji li jaderixxu biex ikunu trasparenti fuq dawn il-limitazzjonijiet u fuq l-effett tagħhom fuq il-kunfidenzjalità tal-komunikazzjonijiet biex iżidu l-għarfien taċ-ċittadini. Din l-Opinjoni tiffoka fuq il-Komunikazzjoni dwar il-bini mill-ġdid tal-fiduċja, u f'dak il-kuntest ukoll dwar il-Komunikazzjoni tal-Isfera tas-Sikurezza. Bħala konsogwenza, ma tikkummentax direttament dwar ir-rivelazzjonijiet rigward l-Istati Membri tal-UE, kemm jekk b'kollaborazzjoni mal-Istati Uniti jew weħidhom; jew f'attivitajiet ta' sorveljanza minn pajjiżi terzi minbarra l-Istati Uniti. Il-Komunikazzjoni tiffoka fuq il-fatt li l-fiduċja bejn l-UE u l-Istati Uniti bħala sħab strateġiċi kienet effettwata b'mod negattiv mir-rivelazzjonijiet dwar il-programmi u tinħtieġ li terġa' tinbena. Il-KEPD jilqa' dan l-għarfien. Fit-taqsima 3 tal-Komunikazzjoni, il-Kummissjoni tindirizza l-passi li jmiss li għandhom jittieħdu biex tinġieb lura l-fiduċja fit-trasferiment ta' dejta bejn l-UE u l-Istati Uniti. Il-KEPD jilqa' din it-taqsima li tiffoka fuq it-titjib tal-qafas legali eżistenti u jipproponi strumenti ġodda. Madankollu, il-Kummissjoni ma tindirizzax kif strumenti applikabbli fuq livell nazzjonali, tal-UE u tal-Kunsill tal-Ewropa kienu affettwati mill-programmi. Il-KEPD jikkunsidra li l-impatt tal-istrumenti legali eżistenti għandu jingħata iktar attenzjoni fil-Komunikazzjoni. Il-KEPD jilqa' l-miżuri kkunsidrati mill-Kummissjoni iżda jenfasizza li l-attivatijiet ta' sorveljanza tal-aġenziji tal-intelliġenza tal-Istati Uniti ma jaffettwawx biss il-fiduċja fil-flussi tad-dejta bejn l-UE u l-Istati Uniti. Huma għandhom impatt ukoll fuq id-drittijiet eżistenti u infurzabbli taċ-ċittadini tal-UE għar-rispett għall-privatezza u għall-protezzjoni tad-dejta personali tagħhom. Dawn id-drittijiet huma mnaqqxa fil-liġi primarja u sekondarja kemm tal-UE kif ukoll tal-Kunsill tal-Ewropa. Għalhekk, il-KEPD jinnota b'dispjaċir li l-Komunikazzjoni dwar il-bini mill-ġdid tal-fiduċja ma tatx iktar attenzjoni lill-impatt fuq strumenti legali eżistenti. Il-KEPD jaqbel fuq bosta punti li l-Kummissjoni għandha tkun iktar ambizzjuża meta tiddefinixxi l-passi li jmiss li għandhom jittieħdu u jsib li: Applikazzjoni u infurzar xieraq tal-qafas legali Ewropew preżenti għall-protezzjoni tad-dejta mhuwiex biss meħtieġ bil-liġi, iżda jkun ukoll kontribut essenzjali biex tinġieb lura l-fiduċja. Dan japplika wkoll għall-istrumenti li jirregolaw trasferimenti internazzjonali bejn l-UE u l-Istati Uniti, inkluż il-prinċipji eżistenti għall-Isfera tas-Sikurezza. Il-Kummissjoni għandha tiftakar li eċċezzjonijiet jew restrizzjonijiet għad-drittijiet fundamentali permessi għal għanijiet ta' sigurtà nazzjonali huma ġġustifikati biss jekk huma strettament meħtieġa, proporzjonati u konformi mal-ġurisprudenza tal-ECtHR u l-Qorti tal-Ġustizzja. Il-KEPD jaqbel b'mod sħiħ li l-konsolidazzjoni u t-titjib tal-qafas tal-UE għall-protezzjoni tad-dejta jeħtieġu adozzjoni malajr tal-proposti għal riforma tal-protezzjoni tad-dejta b'sostanza adegwata biex jipprovdi protezzjoni iktar b'saħħitha, effettiva u konsistenti tad-dejta personali u l-privatezza fl-iskop sħiħ tal-liġi tal-UE. Dan għandu jipprovdi wkoll għal protezzjoni adegwata tad-dejta fil-każ li din tintuża, iktar "il quddiem, għal għanijiet ta" infurzar tal-liġi u kunflitti internazzjonali ta' ġurisdizzjonijiet. Il-prinċipji tal-Isfera tas-Sikurezza għandhom jiġu riveduti u msaħħa skont il-linji indikati mill-Kummissjoni. Il-KEPD jirrakomanda skadenzi iktar stretti li fihom għandhom jittieħdu dawn l-azzjonijiet, inkluż segwitu adegwat fil-każ ta' kwalunkwe nuqqasijiet li jibqgħu. Is-salvagwardji għall-protezzjoni tad-dejta li japplikaw għal koperazzjoni bejn l-UE u l-Istati Uniti fl-infurzar tal-liġi għandhom jiġu msaħħa. In-negozjati preżenti fuq ftehim "umbrella" ma għandhomx jilleġittimizzaw trasferimenti massivi ta' dejta iżda għandhom ikunu konformi mal-qafas preżenti għall-protezzjoni tad-dejta u mar-riżultat tal-proċess tar-reviżjoni preżenti. B'mod partikolari, mekkaniżmi effettivi ta' rimedju għandhom ikunu aċċessibli għas-soġġetti kollha tad-dejta, indipendentament min-nazzjonalità tagħhom. "Il quddiem, dan għandu japplika wkoll għal ftehimiet internazzjonali eżistenti, fejn meħtieġ, fuq il-bażi ta" klawsoli xierqa ta' tranżizzjoni. Il-Kummissjoni għandha tappoġġja l-isforzi mill-Amministrazzjoni tal-Istati Uniti u l-Kungress tal-Istati Uniti biex idaħħlu fis-seħħ att dwar il-privatezza ġenerali li jipprovdi għal salvagwardji b'saħħithom u kontroll adegwat, b'mod partikolari f'oqsma fejn kwalunkwe protezzjoni sostanzjali ta' privatezza hija fil-preżent nieqsa. In-negozjati li qed isiru bħalissa biex ikun adottat TTIP ma għandhomx ikollhom impatt avvers fuq il-protezzjoni ta' dejta personali taċ-ċittadini. Fl-istess ħin, il-Kummissjoni għandha tikkunsidra li tistabbilixxi għan komuni ta' żvilupp gradwali lejn interoperabilità ikbar ta' oqfsa legali għall-privatezza u l-protezzjoni tad-dejta, u għal dan il-għan, l-Istati Uniti jistgħu jikkontribwixxu kif għadu kif issemma' hawn fuq. Il-promozzjoni internazzjonali tal-istandards tal-privatezza għandha tinkludi: il-promozzjoni ta' konsistenza sħiħa ta' strumenti internazzjonali ġodda fil-qafas Ewropew għall-protezzjoni tad-dejta; il-promozzjoni tal-adeżjoni ta' pajjiżi terzi, u b'mod partikolari l-Istati Uniti, għall-Konvenzjoni 108 tal-Kunsill tal-Ewropa; l-appoġġ tal-adozzjoni ta' strument internazzjonali li jkun jeħtieġ ir-rispett ta' standards għall-protezzjoni tad-dejta minn attivitajiet ta' intelliġenza. Dan jista' jkun adottat fuq livell tan-Nazzjonijiet Uniti fuq il-bażi tal-Artikolu 17 tal-ICCPR. L-attivitajiet ta' sorveljanza għandhom f'kull ħin ikunu obbligati li jirrispettaw ir-regola tal-liġi u l-prinċipji tan-neċessità u l-proporzjonalità f'soċjetà demokratika. L-oqfsa legali fil-livelli kollha relevanti għandhom għalhekk jiġu ċċarati u fejn meħtieġ issupplimentati. Dawn l-oqfsa għandhom jinkludu mekkaniżmi ta' kontroll xierqa u b'saħħithom b'mod suffiċjenti. L-istituzzjonijiet tal-UE u l-entitajiet relevanti kollha fl-Istati Membri huma, bħala kontrolluri tad-dejta, direttament responsabbli wkoll biex jassiguraw sigurtà effettiva tal-IT. Dan jinvolvi t-twettiq ta' valutazzjoni ta' riskju tas-sigurtà tad-dejta fil-livell xieraq. Dan jeħtieġ ukoll li tkun imħeġġa r-riċerka dwar mekkaniżmi ta' qlib ta' dejta f'kodiċi u t-tkabbir tal-għarfien tal-kontrolluri tad-dejta u taċ-ċittadini dwar ir-riskji tal-privatezza tal-prodotti mibjugħin jew użati, u teħtieġ li l-iżviluppaturi jużaw metodi ta' disinn konkreti biex jevitaw jew, għallinqas, inaqqsu dawn ir-riskji. L-UE għandha tmexxi inizjattivi edukattivi dwar is-sigurtà tad-dejta pproċessata fuq l-Internet. Magħmul fi Brussell, l-20 ta' Frar 2014.
Extracted from C_116_2014.html